E-1194/2007

Mál þetta var höfðað 16. febrúar 2007 og dómtekið 26. f.m.

Stefnandi er Rafgæði ehf., Súluhöfða 27, Mosfellsbæ.

Stefndi er R. Guðmundsson ehf., Skólavörðustíg 42, Reykjavík.

Stefnandi krefst þess að stefndi verði dæmdur til að greiða sér reikningsskuld að fjárhæð 280.365 krónur með dráttarvöxtum samkvæmt 1. mgr. 6. gr. laga nr. 38/2001 um vexti og verðtryggingu af 76.630 krónum frá 30. júlí 2004 til 3. september sama ár, en af 122.623 krónum frá þeim degi til 24. sama mánaðar, en af 280.365 krónum frá þeim degi til greiðsludags. Stefnandi krefst málskostnaðar úr hendi stefnda.

Stefndi krefst sýknu af kröfum stefnanda og málskostnaðar úr hendi hans.

Stefnandi kveður kröfu sína vera vegna vinnu við raflagnir fyrir stefnda og byggjast á eftirtöldum þremur reikningum: 1) Nr. 85, dags. 30. júní 2004, kr. 76.630. 2) Nr. 97, dags. 3. ágúst 2004, kr. 45.993. 3) Nr. 104, dags. 24. ágúst 2004, kr. 157.742. Krafan hafi ekki fengist greidd þrátt fyrir innheimtutilraunir.

Um lagarök vísar stefnandi til meginreglna samninga-, kaupa- og kröfuréttar um loforð og skuldbindingargildi samninga, sbr. meginreglur 6. og 7. kafla laga nr. 50/2000.

Framlagðir reikningar svara til lýsingar í stefnu. Meginefni þeirra allra er: „Samkvæmt yfirliti með reikningi . . .“

Lögmaður sendi stefnda innheimtubréf vegna kröfunnar 9. febrúar 2005. Því var svarað með bréfi 20. s.m. Þar er frá því greint að áður en stofnað hafi verið til viðskiptanna hafi verið um það samið að greitt yrði „með Viðskiptanetinu“. Samkvæmt framlögðum yfirlitum var sú fjárhæð, sem um ræðir í málinu, færð stefnda til skuldar og stefnanda til eignar hjá umsýsluaðila (viðskiptavaka) Viðskiptanetsins 1. september 2004 en fjárhæðin síðan bakfærð 12. september 2005 með þessari skýringu: „Mótmælti greiðslu, bað um bakfærslu. Hafði ekki samþykkt.“

Stefndi byggir á því að hann hafi staðið við samninga sína við stefnanda með millifærslu á vöruskiptareikning 1. september 2004. Þau verðmæti, sem stefnandi hafi skilað rúmu ári eftir að hann hafi fengið greiðslu á vöruskiptareikning sinn, séu til reiðu og standi honum til boða hvenær sem er. Greiðsla á vöruskiptareikning hjá Viðskiptanetinu hafi verið forsenda þess að stefndi hafi ráðið stefnanda til að annast raflagnavinnu fyrir sig. Á því er byggt að hafi einhver vafi verið uppi um rétt til að haga greiðslunni á þann hátt hafi stefnandi glatað mótbáru, sem að því lýtur, fyrir tómlæti með því að liggja með greiðslu frá stefnda í rúmt ár. Að minnsta kosti leiði þessi staðreynd til þess að stefnandi hafi sönnunarbyrði fyrir því að ekki hafi um samist á milli aðila á þann hátt sem f rá greint.

Lagt var fram svohljóðandi bréf Nordic Barter á Íslandi, viðskiptavaka Viðskiptanetsins, dags. 7. maí 2007, til lögmanns stefnda: „Vegna óskar þinnar um staðfestingu á að reikningur Rafgæða ehf. nr. 11197 hafi verið opinn til viðskipta 1.9.2004 þegar greiðsla frá R. Guðmundssyni ehf. að fjárhæð kr. 280.365 var færð á reikning Rafgæða ehf. staðfestist eftirfarandi: Reikningur Rafgæða ehf. hjá Viðskiptanetinu hf. var skráður opinn fyrir sölu í óbeinum viðskiptum á ofangreindu tímabili en skv. aðildarsamningi Rafgæða ehf. við Viðskiptanetið hf. Var félagið skráð með óbein viðskipti sem þýðir að samþykki seljanda þarf að liggja fyrir áður en til viðskipta er stofnað.“

Stefndi hefur ekki haldið uppi andmælum að því er tekur til fjárhæða umstefndra reikninga. Stefndi hefur ekki fært sönnur að því að stefnandi hafi samþykkt þann sérstaka greiðslumáta, sem fólginn er í vöru- og þjónustuskiptum milli viðskiptaaðila Viðskiptanetsins, áður en til umræddra viðskipta var stofnað. Engin efni eru til að fallist verði á að stefnandi hafi glatað rétti fyrir tómlæti gagnvart færslu á Viðskiptanetið sem var honum óviðkomandi samkvæmt framanskráðu.

Niðurstaða málsins er samkvæmt þessu sú að fallast beri á kröfur stefnanda. Málskostnaður er ákveðinn 125.000 krónur.

Mál þetta dæmir S-kk-nf H. S-kk-nf héraðsdómari.

D ó m s o r ð:

Stefndi, R. Guðmundsson ehf., greiði stefnanda, Rafgæðum ehf., 280.365 krónur með dráttarvöxtum samkvæmt 1. mgr. 6. gr. laga nr. 38/2001 af 76.630 krónum frá 30. júlí 2004 til 3. september sama ár, en af 122.623 krónum frá þeim degi til 24. sama mánaðar, en af 280.365 krónum frá þeim degi til greiðsludags.

Stefndi greiði stefnanda 125.000 krónur í málskostnað.

S-kk-nf H. S-kk-nf.